###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 47/2018. (V. 16.)** Berettyóújfalu Város Önkormányzata 2017. évi zárszámadási rendelete elfogadásának javaslata

**A20 48/2018. (V. 16.)** A 2017. évi belső ellenőrzési jelentés elfogadásának javaslata

**A20 49/2018. (V. 16.)** A berettyóújfalui Bihar Termálliget Uszoda és Gyógyfürdő gyógyászati fejlesztésének kiviteli tervezése tárgyú közbeszerzési eljárás eredménye megállapításának javaslata

**A20 50/2018. (V. 16.)** A TOP-2.1.2-15-HB-2016-00016 azonosítójú „Zöld város kialakítása Berettyóújfaluban” című projekt keretében a Kabos Endre Városi Sportcsarnok energetikai felújítása tárgyú közbeszerzési eljárás eredménye megállapításának javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2018. május 16-án megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

Nagy Sándor bizottsági elnök

Hagymási Gyula Levente bizottsági tag

Nagy István bizottsági tag

Szántai László bizottsági tag

Gyarmati Sándorné bizottsági tag

Kereszturi Norbert bizottsági tag

**Berettyóújfalui Polgármesteri Hivatal részéről:**

Muraközi István polgármester

Bónácz János alpolgármester

Dr. Körtvélyesi Viktor jegyző

Nagyné Székely Katalin aljegyző

Dézsi Ferencné pénzügyi irodavezető

Krisztik János városi főépítész

Mile Sándor jegyzőkönyvvezető

**Meghívottak:**

Kusai Tamás könyvvizsgáló

A Pénzügyi Bizottság ülésének levezető elnöke Nagy Sándor volt. A levezető elnök köszöntötte a jelenlévőket, majd elmondta, hogy a Pénzügyi Bizottság 5 fővel határozatképes (az első két napirendi pont tárgyalásakor nem volt jelen Kereszturi Norbert). A Pénzügyi Bizottság ülésének meghívójában 5 napirendi pont szerepel, melyet elfogadásra javasol azzal a kiegészítéssel, hogy a 3. számú napirendi ponthoz e-mailben és papír alapon is módosítást kaptak az ülést megelőzően. A Pénzügyi Bizottság a napirendi pontok tárgyalását egyhangúan 5 igennel támogatta. A napirendi pontok ismertetését, valamint egyhangú elfogadását követően a Bizottság megkezdte az előterjesztések tárgyalását.

Az ülés kezdete: 1604

**Az ülés napirendje:**

1./ Előterjesztés Berettyóújfalu Város Önkormányzata 2017. évi zárszámadási rendeletének elfogadására (1.)

**Előterjesztő:** Muraközi István polgármester

2./ Előterjesztés a 2017. évi belső ellenőrzési jelentés elfogadására (2.)

**Előterjesztő:** Muraközi István polgármester

3./ Előterjesztés Berettyóújfalu Város Önkormányzata tulajdonát képező ingatlanok állami tulajdonba adásáról, valamint az ingatlanokra vonatkozó településrendezési eszközök módosításáról (3.)

**Előterjesztő:** Muraközi István polgármester

4./ Előterjesztés a berettyóújfalui Bihar Termálliget Uszoda és Gyógyfürdő gyógyászati fejlesztésének kiviteli tervezése tárgyú közbeszerzési eljárás eredményének megállapítására (4.)

**Előterjesztő:** Muraközi István polgármester

5./ Előterjesztés a TOP-2.1.2-15-HB-2016-00016 azonosítójú „Zöld város kialakítása Berettyóújfaluban” című projekt keretében a Kabos Endre Városi Sportcsarnok energetikai felújítása tárgyú közbeszerzési eljárás eredményének megállapítására (5.)

**Előterjesztő:** Muraközi István polgármester

**1. Napirend:** Előterjesztés Berettyóújfalu Város Önkormányzata 2017. évi zárszámadási rendeletének elfogadására

**Dézsi Ferencné pénzügyi irodavezető** köszöntötte a jelenlévőket, majd elmondta, hogy a bevételek 95,5%-ban, a kiadások 77,3%-ban teljesültek. A kiadások kapcsán megjegyezte, hogy az Önkormányzatnak vannak olyan pályázatai, melyekre vonatkozóan a támogatások már megérkeztek, tehát bevételi oldalon megjelennek, viszont kiadás a 2017. évben nem kapcsolódott hozzájuk. Kiemelte, hogy az iparűzési adóbevételek évek óta emelkednek, amit az előterjesztés 3. számú diagramja szemléltet. Berettyóújfalu Város Önkormányzata a 2017. évben két alkalommal nyújtott be pályázatot a rendkívüli önkormányzati költségvetési támogatásra vonatkozóan, melyeken összesen 40 millió Ft támogatást nyert. A támogatások elszámolása megtörtént, azokat a Magyar Államkincstár elfogadta. Röviden ennyit szeretett volna az előterjesztéshez fűzni, amennyiben kérdés merül fel, úgy megpróbál válaszolni.

**Nagy Sándor** szóbeli kiegészítésében elmondta, hogy az előző képviselő-testületi ülésen tárgyalták a 2017. évi költségvetés utolsó módosítását, amely a zárszámadásnak volt az előszele, illetve ahhoz az előterjesztéshez hasonlóan ez is egy szintén nagyon jól és alaposan elkészített munkaanyag, amit megköszönt a Pénzügyi Irodának.

**Hagymási Gyula** hozzátette, hogy egy valóban jól áttekinthető és olvasmányos anyagot kaptak. Örvendetesnek nevezte, hogy a tervezetthez képest 13%-kal nőttek a bevételek, melynek jelentős részét az iparűzési adó teszi ki. A működési bevételek kapcsán megjegyezte, hogy a tervezett 193 milliós bevételhez képest 184 millió a teljesítés, amihez indoklást is kaptak, hogy a Hajdúkerületi és Bihari Víziközmű Zrt. által fizetendő bérleti díj elmaradásából adódik, ami évek óta visszatérő probléma. Ha ezt kivesszük a képletből, akkor itt is egy nagyon jó tervezést lehet látni. Az előterjesztés kapcsán az alábbi kérdéseket fogalmazta meg:

* A működési célú költségvetési támogatások között jelenik meg az ivóvízhálózat fejlesztésével kapcsolatban egy 5,8 millió Ft-os bevétel. Kérdést tett fel arra vonatkozóan, hogy ennek a pályázatnak a megvalósulása jelenleg hol tart?
* A felhalmozási célú támogatásoknál szerepel az elektromos töltőállomás kapcsán elnyert támogatás. Kérdést tett fel arra vonatkozóan, hogy ez már megvalósult?

**Dézsi Ferencné pénzügyi irodavezető** válaszában elmondta, hogy a költségvetésbe beépített 5,8 millió Ft-os támogatás a pályázat kapcsán felmerülő önkormányzati önrész biztosításában segít, arról viszont, hogy hol tart jelenleg a pályázat megvalósítása, a városfejlesztési iroda tudna információval szolgálni. Az elektromos töltőállomás kialakításával kapcsolatos bevétel még 2017-ben megérkezett, ez be is lett építve a költségvetésbe. A pályázat még nem került megvalósításra, csak a bevétel érkezett meg. A pályázathoz kapcsolódó kiadások 2018-ban jelennek majd meg a költségvetésben.

**Hagymási Gyula** elmondta, hogy az önkormányzat által nyújtott közvetett támogatások szerepelnek a 6. számú mellékletben. Itt forintban szerepel az az összeg, amit az Önkormányzat a lehetőségeihez mérten kedvezményként biztosítani tud. Kérdést tett fel arra vonatkozóan, hogy ebben csak a háziorvosoknak és a védőnőknek biztosított kedvezmény szerepel, vagy őstermelők, kisvállalkozók is vannak benne?

**Dézsi Ferencné pénzügyi irodavezető** válaszában elmondta, hogy a kedvezményben a háziorvosokon és a védőnőkön kívül az őstermelők és a kisvállalkozók is benne vannak.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**47/2018. (V. 16.) Pénzügyi Bizottsági Határozat**

A Pénzügyi Bizottság Berettyóújfalu Város Önkormányzata 2017. évi zárszámadási rendeletének elfogadását támogatja és a Képviselő-testületnek elfogadásra javasolja.

**Határidő:** 2018. május 17.

**Felelős:** Nagy Sándor bizottsági elnök

**2. Napirend:** Előterjesztés a 2017. évi belső ellenőrzési jelentés elfogadására

Az előterjesztéssel kapcsolatban hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**48/2018. (V. 16.) Pénzügyi Bizottsági Határozat**

A Pénzügyi Bizottság az Önkormányzat 2017. évi belső ellenőrzéséről szóló jelentés elfogadását támogatja és a Képviselő-testületnek elfogadásra javasolja.

**Határidő:** 2018. május 17.

**Felelős:** Nagy Sándor bizottsági elnök

**3. Napirend:** Előterjesztés Berettyóújfalu Város Önkormányzata tulajdonát képező ingatlanok állami tulajdonba adásáról, valamint az ingatlanokra vonatkozó településrendezési eszközök módosításáról

**Nagy Sándor** kiegészítésében hozzátette, hogy ehhez a napirendi ponthoz kapcsolódóan módosítást kaptak, melyben kiegészítésre került az előterjesztés szövege, módosult a 2. számú határozati javaslat, illetve megkapták Lajtár József bv. vezérőrnagy polgármester úrnak címzett levelét is.

**Muraközi István polgármester** hozzátette, hogy azok a képviselők, akik ott voltak a nemrég megtartott lakossági fórumon, azok tudhatják, hogy egy 2013-as kormányhatározat kapcsán tettek fel kérdést a bv. parancsnokának és az ezzel kapcsolatos válasz érkezett meg annak a levélnek a formájában, amit a bizottsági tagok, illetve képviselők megkaptak. Végezetül elmondta, hogy a holnapi képviselő-testületi ülésen jelen lesz Lajtár József bv. vezérőrnagy is, aki a felmerülő kérdésekre válaszolni fog, illetve megkérte Krisztik János főépítészt, hogy ismertesse az előterjesztés lényegét.

**Krisztik János főépítész** kiegészítésében elmondta, hogy a képviselő-testület a 107/2017. (V. 25.) önkormányzati határozatával jóváhagyta a 335/10 hrsz.-ú ingatlan ingyenes állami tulajdonba adását Fogvatartottak Egészségügyi Központjának kialakítása céljából. Tábornok úr is leírta az áprilisban kelt levelében, hogy megrendelték a tervezési munkákat, ugyanakkor folytak köztes egyeztetések a koncepcióról az Önkormányzat és a BVOP képviselői között. Ezeken az egyeztetéseken többször megfogalmazódott, hogy az Önkormányzatnak az a célja, hogy minél kisebb terhet jelentsen ennek az ingatlannak a forgalma, a megközelítése. Polgármester úr levélben jelezte, hogy semmiképpen sem szeretné, ha a Herpály utca felől lenne megközelítve az ingatlan, erre a 42. számú főút felőli meglévő útcsatlakozást tartja alkalmasnak. A BVOP képviselői ezt elfogadták. Az elkészült engedélyezési terv helyszínrajzán bejelölte a 335/6 hrsz.-ú ingatlant, amin látható, hogy ez nincs közvetlen kapcsolatban a 335/10 hrsz.-ú ingatlannal. A kettő között található a 335/9 hrsz.-ú ingatlan, amelyen jelenleg a Bölcsőde van. Ha a fogvatartottakat szállítják, vagy beérkeznek a dolgozók vagy a látogatók, bejönnek egy útra, de ahhoz, hogy az átadott területet meg tudják közelíteni egy másik önkormányzati ingatlanon is keresztül kell menniük. A BVOP belső szabályzatai alapján, ha a Kórház és a Fogvatartottak Egészségügyi Központja között nincs közvetlen telekhatárkapcsolat, vagyis közterületre viszik a fogvatartottat, akkor arra a közterületi szállítás szabályai vonatkoznak, vagyis rabomobillal és teljes felszereléssel kell szállítani a fogvatartottakat ezen a 20-30 méteren. Ezután született meg az a döntés, hogy a 335/9 hrsz.-ú ingatlan tulajdonjogát az Önkormányzat adja át a Magyar Államnak. Ezen az ingatlanon jelenleg is egy állami tulajdonú, az Állami Egészségügyi Ellátó Központ raktára van. Ez a raktár az érintett terület nagyjából felét elfoglalja, vagyis hasznosításra ilyen szempontból alkalmatlan a terület. A 335/11 hrsz.-ú, a helyszínrajzon bejelölt háromszög alakú területet erről az útról lehetne megközelíteni. A tervezőkkel történt BVOP-s és önkormányzati konzultációk során azt mondták, hogy ha a másik két területet megkaphatják, akkor a belső parkolók jó részét ki tudják itt alakítani, ezért kérik ennek az ingatlannak is az ingyenes állami tulajdonba adását. Az elkészült tervről a lakossági fórumon már néhány látványképet sikerült bemutatni, polgármester úr megkérte, hogy a holnapi képviselő-testületi ülésen ezeket mutassa be. Ezeken az látható, hogy az épület egy része már most is belelóg a tervezett átadandó 335/9 hrsz.-ú területbe. Ez egy 15-18 méternyi szakaszt jelöl. A helyszínrajzon jelölve van, hogy az észak-nyugati oldalon parkoló bővítésre lenne lehetőség. A tervezők megpróbálták az Önkormányzat kérésére minél messzebb tolni az épületet a Herpály utcai telekhatártól, illetve az épület úgy is van tájolva, hogy a Herpály utca felől induló épületszárnyban tulajdonképpen fogvatartottak nem is tartózkodnak. Ott az egészségügyi ellátó személyzet és a fogvatartottakat őrző személyzet irodái, dolgozószobái és a pihenő helyiségei kerülnének elhelyezésre. A további ingatlanokra azért tartanak igényt, mert az Önkormányzat kérte a 42. számú főút felőli megközelítést, illetve ha onnan jönnek, akkor a saját belső szabályzatuk szerinti fogvatartotti szállítási lehetőséget tudják megvalósítani. Ez az egyik része az előterjesztésnek, a másik a szabályozási terv módosítási igény. Ennek az a lényege, hogy az eddig átadott terület, a 335/10 hrsz.-ú ingatlan kereskedelmi-gazdasági zóna besorolású, beépíthetősége 50%, illetve maximum 7,5 méter magas építménymagasságú épület helyezhető el rajta. Amit terveztek az egy háromszintes, földszint plusz két emeletes épület, ami nagyságrendileg a kórházi lakótelep épületeinek felel meg. A 12,5 méteres építménymagasság nem fér bele a 7,5 méterbe, tehát emiatt a meglévő övezeti besorolás egy elemét, az építménymagasságra vonatkozó elemét módosítani kellene. A 335/9 hrsz.-ú ingatlan építési övezeti besorolása különleges intézményi övezet Kórház megjelöléssel, illetve ugyanez az övezeti besorolás a 335/11 hrsz.-ú ingatlannál is. A köztük átvezető útszakasz pedig útként van nyilvántartva. A vonatkozó jogszabályok szerint egy telken egy övezet lehet, vagyis illik ezt a telektömböt egyként kezelni, egyfajta övezeti besorolást biztosítani ennek a jóváhagyást követően kialakuló teleknek. Ha a szabályozási tervről dönt az Önkormányzat, az elvi döntést jelent, amely alapján kizárólag a szabályozási terv megrendelése és annak a szabályozási elemek módosításának az előkészítése történhet meg. A szabályozási terv klasszikus módosítási eljárása csak ezután következhet. Sokszor volt már a Képviselő-testület előtt szabályozási terv módosítás, melynek keretében partnerségi egyeztetést kell lefolytatni, a környezeti vizsgálat szükségességéről kell dönteni, illetve meg kell keresni több államigazgatási szervet is, akiknek a véleményét a szabályozási terv módosítása kapcsán ki kell kérni. Ezektől függetlenül a végső döntés az elkészült tervek és a beérkezett partnerségi és államigazgatási vélemények alapján mindenképpen a Képviselő-testületé lesz. Végezetül hozzátette, hogy ennyit szeretett volna kiegészítésként elmondani, amennyiben kérdés merül fel, úgy megpróbál válaszolni.

*Krisztik János városi főépítész kiegészítése közben érkezett meg az ülésre Kereszturi Norbert, így a Pénzügyi Bizottság jelenlévő tagjainak száma 6 főre emelkedett.*

**Szántai László** szóbeli kiegészítésében elmondta, hogy főépítész úr a hozzászólásával már tisztázta, hogy ez egy elvi döntés, tehát nem jelenti a HÉSZ módosítását, az majd egy későbbi időpontban rendeletmódosítás formájában kell, hogy a Képviselő-testület elé kerüljön. Ez most azért szükséges, hogy a tervező tovább tudjon dolgozni. Köszöni a kiegészítést, ami a Lajtár József bv. vezérőrnagy levelét tartalmazza, ami a Kormányhatározatra való utalást jelenti. A Kormány-határozat három pontból áll, melynek az első pontja tartalmazza, hogy: *„az Igazságügyi Megfigyelő és Elmegyógyító Intézet (Budapest), a Büntetés-végrehajtás Központi Kórház (Tököl) és a Szegedi Fegyház és Börtön Krónikus Utókezelő Részleg (Algyő-Nagyfa) közös telephelyre integrálása az Egyesített Szent István és Szent László Kórház-Rendelőintézet Szent László Kórház telephelyén valósuljon meg”.* Ez véleménye szerint ellentmond annak, amilyen szituáció jelenleg Berettyóújfaluban van. Határozott szándék van a börtönkórház Berettyóújfaluban történő felépítésére, itt viszont van egy olyan Kormányrendelet, hogy Budapesten akarják koncentrálni ezeket az egységeket. Ha jól értette, a Lajtár József bv. vezérőrnagy levele azt mondja, hogy a Kormányrendelet visszavonása előkészítés alatt van, vagyis ebből az jön ki, hogy a fenti egységek Berettyóújfaluba lesznek integrálva. Kérdést tett fel arra vonatkozóan, hogy ennek mi a lényege, mert egy fél nap alatt ennyit értett meg belőle.

**Muraközi István polgármester** válaszában elmondta, hogy az a korábbi integrált, a Szent László Kórház területén megvalósítandó egészségügyi intézmény elvetésre került, Berettyóújfaluban csak a tököli egység, a Büntetés-végrehajtás Központi Kórház kerülne felépítésre. A többi egység integrációja Berettyóújfaluban nem fog megvalósulni. Hangsúlyozta, hogy Berettyóújfaluban csak a Tököli intézmény utódja valósulna meg. A levélben vezérőrnagy úr megírta, hogy jogos a felvetés, a kormányalakítást követő első kormányülések egyikén ez a kormányhatározat visszavonásra fog kerülni.

**Szántai László** hozzátette, hogy nem látja az összefüggést a Kormányhatározat és a Berettyóújfalui létesítmény között. Nem érti, hogy miért kell a korábbi Kormányhatározat visszavonását kezdeményezni, ha ahhoz Berettyóújfalunak érdemben nincsen köze.

**Muraközi István polgármester** elmondta, hogy a Szent László Kórház területén megvalósítandó integrált egészségügyi fejlesztés már nincs napirenden. Ezzel kapcsolatban az a döntés született, hogy Berettyóújfaluban csak a Tököli egészségügyi intézmény utódintézményét kívánják felépíteni. Nincs szó semmilyen más intézmény Berettyóújfaluba történő integrálásáról, ezért kerül majd visszavonásra a korábbi Kormányhatározat.

**Szántai László** hozzátette, hogy megértette polgármester úr kiegészítését, de továbbra is fenntartja, hogy a kettőnek érdemben nincs köze egymáshoz, mert nem ugyanarról rendelkezik. Elmondta továbbá, hogy látja a változtatást a 2. számú határozati javaslat esetében, amelynek a vége pillanatnyilag úgy szól, hogy: *„… beépítetlen terület művelési ágú ingatlan területére érvényes Berettyóújfalu Város Településrendezési eszközeinek módosítási szándékát támogatja és hozzájárul a településrendezési terv módosításának elkészítéséhez”.* Elmondta, hogy itt szeretne egy módosítást javasolni, ami az lenne, hogy: *„Berettyóújfalu Város Településrendezi eszközei módosításának előkészítését támogatja és hozzájárul* *a településrendezési terv módosításának előkészítéséhez”.* Tehát nem magát a szándékot, hanem legyen egy előkészítés, később a Képvisel-testület pedig vagy támogatja, vagy nem. Véleménye szerint módosítás előkészítéséről kell beszélni jelen pillanatban, illetve a településrendezési terv módosításának *előkészítése* is célszerűbb megfogalmazás lenne az *elkészítés* helyett.

**Muraközi István polgármester** kiegészítésében elmondta, hogy nem az Önkormányzat akart választ kapni a Kormányhatározat kapcsán, hanem a lakossági fórumon hangzott el egy ezzel kapcsolatos kérdés, amire ígértet tett, hogy rá fog kérdezni. Az lehet, hogy már rég nincs napirenden az az elképzelés, de valószínűleg elfelejtették visszavonni. Az észrevétel jogos, lehetséges, hogy nincs összefüggés a Kormányhatározatban foglaltak, illetve a Berettyóújfaluban felépítendő intézmény között. A határozati javaslattal kapcsolatban megjegyezte, hogy számára az elkészítése és az előkészítése szövegezés is megfelelő. Előterjesztőként javasolta az ’előkészítése’ szó használatát.

**Krisztik János városi főépítész** hozzátette, hogy ha egy ’ő’ betű belekerül a szövegezésbe, véleménye szerint az talán még jobban egyértelműsítheti a határozati javaslatot, részéről támogatható.

**Hagymási Gyula** szóban elmondta, hogy a korábbi egyeztetésen nem tudott részt venni, viszont közvetett információi vannak az ott elhangzottakról. Véleménye szerint nagyon jó volt az összefoglaló, mert azokra a kérdésekre, amiket meg szeretett volna kérdezni megkapta a válaszokat. A plusz ingatlanok átadásának véleménye szerint egy olyan plusz hozadéka lehet, hogy a Herpály utca, illetve a környék lakóit kevésbé fogja zavarni optikailag ez az épület. Elmondta továbbá, hogy a fogvatartottak szállításának részleteire lenne kíváncsi, mert egy korábbi lakossági fórumon ezzel kapcsolatban már tett fel kérdést, amire kapott választ, de megerősítés végett szeretné tudni ennek a konkrét részleteit. Korábban elhangzott, hogy ha egy fogvatartott a büntetés-végrehajtás területét elhagyja, akkor meghatározott biztonsági előírásoknak kell életbe lépniük. A Kórház és a Fogvatartottak Egészségügyi Központja együttműködésének ez a pontja érdekelné, illetve kíváncsi arra, hogy hogyan lehet ezt megvalósítani.

**Muraközi István polgármester** hozzátette, hogy a fogvatartottak szállításával kapcsolatos kérdés az egyeztetések alkalmával is több alkalommal felvetődött. Érdemi választ erre a kérdésre a holnap nap folyamán Lajtár József bv. vezérőrnagy úr tud majd adni. Elmondta továbbá, hogy a 335/9 hrsz.-ú ingatlanon van egy ’A’ és ’B’ jelű épület. A ’B’ jelű épületet az Állami Egészségügyi Ellátó Központ a BV részére adja át, viszont az ’A’ jelű épület az Önkormányzat tulajdonába kerülne. Az Önkormányzatnak komoly raktározási nehézségei vannak, ez az épület pedig egy 40-50 méter hosszú raktár épület, ami tehát az Önkormányzat tulajdonába kerülne.

**Nagy Sándor** szóban hozzátette, hogy az előterjesztésben több pontatlanságot vélt felfedezni, melyet szeretne megosztani a jelenlévőkkel:

* Lajtár József bv. vezérőrnagy a levelében azt írja, hogy a helyzet tisztázása érdekében felvette a kapcsolatot a Belügyminisztérium közigazgatási államtitkárával, amivel az említett Kormányhatározat vonatkozó pontjának hatályon kívül helyezésére utal. A Kormányhatározat 3 pontból áll. Ha az első pontját hatályon kívül helyezik, akkor okafogyottá válik a másik kettő, viszont a levél egy későbbi bekezdésében az egész Kormányhatározat hatályon kívül helyezéséről beszél
* Az 1. számú határozati javaslat utolsó szava kétszer szerepel
* Az előterjesztésben és a határozati javaslatban büntetés-végrehajtási egészségügyi központ szerepel, viszont Lajtár József bv. vezérőrnagy az előző levelében fogvatartotti egészségügyi központ elnevezést használ. Véleménye szerint egy ekkora horderejű kérdésben illene tiszta vizet önteni a pohárba, az intézmény nevét pedig tisztázni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

Az 1. számú határozati javaslat elfogadását a Pénzügyi Bizottság 2 igen, 0 nem, 4 tartózkodás mellett nem támogatta, határozatot nem hozott.

A 2. számú határozati javaslat elfogadását a Pénzügyi Bizottság 2 igen, 0 nem, 4 tartózkodás mellett nem támogatta, határozatot nem hozott.

**4. Napirend:** Előterjesztés a berettyóújfalui Bihar Termálliget Uszoda és Gyógyfürdő gyógyászati fejlesztésének kiviteli tervezése tárgyú közbeszerzési eljárás eredményének megállapítására

Az előterjesztéssel kapcsolatban hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**49/2018. (V. 16.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete *„A berettyóújfalui Bihar Termálliget Uszoda és Gyógyfürdő gyógyászati fejlesztésének kiviteli tervezése„* tárgyú, a közbeszerzésekről szóló 2015. évi CLXIII. törvény 98. § (2) bekezdés c) pontja szerinti hirdetmény nélküli tárgyalásos közbeszerzési eljárásban érvényesnek nyilvánítja a Keletterv Keletmagyarországi Tervező Kft. (4025 Debrecen, Arany János u. 56.) ajánlattevő ajánlatát.

Berettyóújfalu Város Önkormányzata Képviselő-testülete *„A berettyóújfalui Bihar Termálliget Uszoda és Gyógyfürdő gyógyászati fejlesztésének kiviteli tervezése„* tárgyú közbeszerzési eljárást eredményesnek nyilvánítja.

Berettyóújfalu Város Önkormányzata Képviselő-testülete *„A berettyóújfalui Bihar Termálliget Uszoda és Gyógyfürdő gyógyászati fejlesztésének kiviteli tervezése„* tárgyú közbeszerzési eljárás nyerteseként a nettó 41.780.000-Ft összegű ajánlati árat tevő Keletterv Keletmagyarországi Tervező Kft.-t (4025 Debrecen, Arany János u. 56.) hirdeti ki, támogatja és a Képviselő-testületnek elfogadásra javasolja.

**Határidő:** 2018. május 17.

**Felelős:** Nagy Sándor bizottsági elnök

**5. Napirend:** Előterjesztés a TOP-2.1.2-15-HB-2016-00016 azonosítójú „Zöld város kialakítása Berettyóújfaluban” című projekt keretében a Kabos Endre Városi Sportcsarnok energetikai felújítása tárgyú közbeszerzési eljárás eredményének megállapítására

**Muraközi István polgármester** kiegészítésében elmondta, ahogy az előterjesztésben is olvasható, sajnos nagyon kevés ajánlat érkezett.

**Hagymási Gyula** szóban hozzátette, hogy amikor a közbeszerzési kiírás előtt ezzel a kérdéssel foglalkozott a képviselő-testület, talán őrületbe is kergette az ezzel foglalkozó munkatársakat egy listával, hogy az Önkormányzat mutassa azt az irányt, hogy minél több cégnek legyen lehetősége bekapcsolódni a város fejlesztésébe. Meglepődve vette tudomásul, hogy mindösszesen két árajánlat érkezett a beruházás kapcsán. Kérdést tett fel arra vonatkozóan, hogy az a sok cég, akiknek az ajánlat megküldésre került, reagáltak-e valamilyen úton az Önkormányzat megkeresésére? Nagyon sok oka lehet annak, hogy nem reagáltak, talán olyan sok munkájuk van, hogy ezt már nem tudták elvállalni. Sajnálatát fejezte ki, hogy az ár szempontjából legjobb ajánlatot egy nem berettyóújfalui cég adta. Úgy érzi, hogy a várakozásokkal ellentétes eredményt hozott ez a közbeszerzési kiírás, mert személy szerint egymással versengő, jobbnál-jobb ajánlatokat várt, ezzel szemben van két ajánlat ráadásul jelentős különbséggel. Véleménye szerint már csak egy dolog maradt, tisztességgel el kell végezni a munkát és minőségi munkát kell a város számára biztosítania a kiírást megnyerőnek.

**Szántai László** sajnálatát fejezte ki, hogy Berettyóújfaluból nem nagyon akartak erre a munkára pályázni, aminek őszintén szólva nem tudja az okát. Elmondta továbbá, hogy nézegette a listát, és bejött legjobb ajánlattevőnek az a cég, amely egyedül budapesti. Nincs ezzel semmi problémája, viszont kérdést tett fel arra vonatkozón, hogy honnan jött az ötlet, hogy a Presztizs-Team Kft.-t hívja fel az Önkormányzat ajánlattételre? Ráadásul egy 100 milliós beruházásnál 40.000 Ft-tal adott alacsonyabb ajánlatot a rendelkezésre álló összegnél. Ez a cég dolgozott már a környéken, többek között Derecskén, Álmosdon, Biharkeresztesen, illetve több pályázatot nyertek a Szakképzési Centrumnál, ahol minden esetben ugyanazok voltak az ajánlattevők, viszont minden esetben a Presztizs-Team Kft. nyert, ráadásul az a hír járja, hogy hitelezni is tudnak Önkormányzatnak. Hangsúlyozta, hogy nem Berettyóújfalu Önkormányzatáról beszél. Elmondta, hogy van egy közszájon forgó hír, hogy Álmosd Önkormányzatának hitelezett a cég. Mégegyszer megjegyezte, hogy nem Berettyóújfalu Önkormányzatáról beszélt az előbb, csak a kérdést tette fel, hogy sikerült pont a Presztizs-Team Kft.-t felhívni ajánlattételre. Nem emlékszik, hogy a közbeszerzési felhívásban, illetve a kiküldött dokumentációban a keretösszeg meg volt-e határozva. Kérdést tett fel arra vonatkozóan, hogy tájékoztató adatként szerepelt-e az ajánlattételi felhívásban a rendelkezésre álló keretösszeg? Felhívta rá a figyelmet, hogy olyan műszaki ellenőrt kell alkalmazni ezeknél a munkáknál, amelynek a szakmai tekintélye, a tudása, a hozzáállása biztosítani fogja az első osztályú munkavégzést.

**Muraközi István polgármester** válaszában elmondta, hogy amikor a Képviselő-testület arról döntött, hogy mely cégeknek küldi ki az ajánlattételi felhívást, abban már benne volt a Presztizs-Team Kft. is. Véleménye szerint az, hogy ez a cég adott egyedül értékelhető ajánlatot, az azért feltűnő, mert ez az egyetlen értékelhető ajánlat. Minden cégnek megvolt a lehetősége ajánlatot adni. Ami talán nehézzé teszi a helyzetet az az, hogy a Kabos Endre Városi Sportcsarnok felújítása a sportpadlótól kezdve a tető szigetelésén át a nyílászárók cseréjéig a külső-belső szigetelések megoldásáig egy rendkívül összetett feladat. Elképzelhetőnek tartja, hogy a beruházás egy-egy részelemét valamelyik cég megtudta volna csinálni, de összességében már nem. Elmondta, hogy egy korábbi képviselői javaslatra több, mint 100 berettyóújfalui cégnek küldött ki az Önkormányzat kérdéseket, hogy milyen referenciáik vannak, milyen munkákban szeretnének részt venni, viszont egy sem érkezett vissza. Nem tudja, hogy a cégek miért nem vették a fáradtságot, hogy ajánlatot adjanak. A rossz az, hogy berettyóújfalui értékelhető ajánlat nem érkezett, a jó viszont az, hogy fedezeten belüli ajánlat igen. Hozzátette, hogy ha bárki megnézi a szechenyi2020.hu oldalt, ott megtalálható, hogy egy adott pályázat megvalósítására egy Önkormányzat mekkora összeget nyert el, illetve elmondta, hogy a pályázati kiírásban nem szerepelt a beruházás megvalósítására rendelkezésre álló összeg. A Presztizs-Team Kft. Berettyóújfaluban és a megyében is több helyen dolgozott már, tehát a környékbeli tapasztalatok alapján kerültek kiválasztásra. A Szakképzési Centrumnál pont most csináltak sportpadlót, egészen pontosan az Eötvös József Szakképző Intézetnél.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 1 tartózkodás mellett az alábbi határozatot hozta:

**50/2018. (V. 16.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a TOP-2.1.2-15-HB-2016-00016 azonosítójú, „Zöld város kialakítása Berettyóújfaluban” című projekt keretében a Kabos Endre Városi Sportcsarnok energetikai felújítása tárgyú nemzeti értékhatárt elérő, Kbt. 115.§-a szerinti hirdetmény közzététele és tárgyalás nélküli közbeszerzési eljárásban érvényesnek nyilvánítja a Presztizs Team Kft. (1062 Budapest, Andrássy út 56. 1/8.)ajánlattevő ajánlatát.

Berettyóújfalu Város Önkormányzata Képviselő-testülete a TOP-2.1.2-15-HB-2016-00016 azonosítójú, „Zöld város kialakítása Berettyóújfaluban” című projekt keretében a Kabos Endre Városi Sportcsarnok energetikai felújítása tárgyú nemzeti értékhatárt elérő, Kbt. 115.§-a szerinti hirdetmény közzététele és tárgyalás nélküli közbeszerzési eljárást eredményesnek nyilvánítja.

A TOP-2.1.2-15-HB-2016-00016 azonosítójú, „Zöld város kialakítása Berettyóújfaluban” című projekt keretében a „Kabos Endre Városi Sportcsarnok energetikai felújítása” tárgyú nemzeti értékhatárt elérő, Kbt. 115.§-a szerinti hirdetmény közzététele és tárgyalás nélküli közbeszerzési eljárás nyertese a Presztizs Team Kft. (1062 Budapest, Andrássy út 56. 1/8.) ajánlattevő.

A szerződés az alábbi feltételek szerint kerül megkötésre:

|  |  |
| --- | --- |
| Értékelési szempont | Megajánlás |
| 1. Ajánlati ár (nettó Ft) | 99.750.000.- Ft |
| 2. A teljesítésbe bevonásra kerül 1 fő olyan szakember, aki energetikai felújításban szerzett gyakorlattal rendelkezik (igen/nem) | igen/nem  \* a megfelelőt kérjük aláhúzni |
| 3. Jótállás (hónap, maximum 60 hónap) | 36 hónap |
| 4. Hátrányos helyzetű munkavállalók alkalmazása (fő) (maximum 5 fő) | 0 fő |

támogatja és a Képviselő-testületnek elfogadásra javasolja.

**Határidő:** 2018. május 17.

**Felelős:** Nagy Sándor bizottsági elnök

A levezető elnök megköszönte a jelenlévők munkáját és az ülést 17:06 perckor bezárta.

k.m.f.

Nagy Sándor Szántai László

Pénzügyi Bizottság Elnöke Pénzügyi Bizottság Tagja

Mile Sándor

jegyzőkönyvvezető